उसी अपना-आप हुट्टे-हट्टे दा सेई होन लगा, जियां सच्चें-मुच्चें उन्न सिड़का पर जाइयै नारे लाएदे होन ते मिलट्टी आलें उसी मारे दा होऐ। ओह् बारी थमां अन्दर आई गेआ ते सरैह्‌ना दौह्‌रा करियै लेटी गेआ. सौनें दी बड़ी गै कोशिश कीती बो नीन्दर नेईं पेई। पता नेईं के चेता आया ओह् उट्ठी खड़ोता ते टैची खोल्लियै बटुआ कड्डेआ। बटुए चा दस्सें-दस्सें दे दस्त नोट कड्डे ते गिनियै परतियै बटुए च पाई उड़े ते बटुआ टैची च रक्खी उड़ेआ। इक्क सौ रपेआ, ओह् सोचन लगा, इस सौ रपे कन्नै बड़ा किस होई सकदा ऐ। इस सौ रपे कन्नै ओह् पैह्‌लगाम जां गुलमर्ग जाइयै कुसै होटला च जां की हट्टी च पंज-छे दिन बड़े रमाना ने रेई सकदा ऐ। सौ रपें ने आह् मैह्‌न्दी रंग दी टेरीलीन दी पैष्ट बनवाई सकदा ऐ। उस्सै मेह्‌‌न्दी रंग दी जिसदा फिट घट्टना उषा ने सुआएदा ऐ। इक्क सौ रपें दा प्रेशर-कुक्कर बी आई सकदा ऐ।